Die groot ontsnappoging van 2020Argieffoto (Foto: Alexas_Fotos/Pixabay) ŉ Skilpad van 68 kg wat van sy huis in Tennessee in die VSA ontsnap het, is ná 74 dae terugbesorg – en hy het minder as 1,6 km afgelê tydens sy stadige reis. Solomon het meer as twee maande gelede uit sy hok in Ashland City ontsnap en hy is verlede week 1,2 km daarvandaan gevind, het sy eienaar, Lynn Cole, aan WKRN-TV gesê. ŉ Man en sy seun het Solomon opgemerk waar hy naby ŉ konstruksieperseel wei en het hom binne minute teruggebring. Hy het skynbaar nie ver gereis nie, maar Cole sê die ware omvang van die 15 jaar oue skilpad se tog bly ŉ raaisel. “Ek reken ons sal nooit presies weet wat die omvang is van Solomon se avontuur of hoe hy ons so lank ontglip het nie,” het sy gesê. “Dit maak egter nie saak waarheen of hoekom hy ontsnap het nie, ek is net dankbaar dat die man en seun op daardie oomblik daar verbygery en hom opgemerk het. Solomon is nou veilig by die huis – ons is baie bly!” Cole het gesê Solomon is ŉ geliefde troeteldier wat al sedert sy geboorte by die gesin bly. Die eienaars het gesê hulle gaan ŉ beloning vir die man en sy seun gee.